Papersnake/gushiwen huggingface dataset:
送道者二首
司空图（唐代）

洞天真侣昔曾逢，西岳今居第几峰。

峰顶他时教我认，相招须把碧芙蓉。

殷勤不为学烧金，道侣惟应识此心。

雪里千山访君易，微微鹿迹入深林。
春景 游丝白日静
刘辰翁（宋代）

静似长门里，初晴未暑时。悠悠销白日，冉冉上游丝。

白发因风销，青虫映户垂。墙阴双蝶远，花影一帘迟。

新垒乾泥絮，晴衙散蜜脾。鸟惊梅子落，深院客争棋。
江风山月閤和双溪宪长淩溪参伯
黄衷（明代）

久客足尘鞅，宜闻郭外期。野航纷进楫，江路巧环规。

幽鸟融春语，长松换劫枝。偶然清赏惬，不道但心知。
和歙州陈使君见寄
徐铉（宋代）

新安风景好，时令肃辕门。身贵心弥下，功多口不言。

韬钤家法在，儒雅素风存。簪履陪游盛，乡闾俗化敦。

临窗山色秀，绕郭水声喧。织络文章丽，矜严道义尊。

楼台秋月静，京庾晚云屯。晓吹传衙鼓，晴阳展信幡。

一篇贻友好，千里倍心论。未见归骖动，空能役梦魂。
浔阳白牡丹 其二
陈谠（宋代）

晓来玉露浥香腮，雪态云裳妙剪裁。不比世情随冷暖，此花端为老人开。
横塘访马生近文六首 其六
曹家达（清代）

二麦俱秋日，仓储各满家。市人来买面，稚子懒烹茶。

苔砌初藏蚓，秧畦催吠蛙。何当逢暇日，重与话桑麻。
秋怀十二首 其四
陆深（明代）

青灯挑雨不成眠，爱听芭蕉夜似年。去日苦多无计款，浮生如寄定谁贤。

成功白发冯唐老，好事青山谢客偏。他日向平粗毕愿，懒云秋水护沙田。
夜雨
刘攽（宋代）

天暝龙蛇化，风高鸟兽呼。尘嚣一洒尽，暑病暂时苏。

电火将焚野，雷车若隘涂。坐疑陵谷变，明发蹈江湖。
风蝶令 题春园扑蝶图
鲍之芬（清代）

石藓侵裙碧，苔花印屐微。西园桃李惜芳菲。暗恼无情胡蝶、送春归。

似梦犹迷草，寻香故绕衣。逡巡把扇怕惊飞。要扑一双粉本、画屏帏。
闻二十八日之报喜而成诗七首 其七
朱熹（宋代）

恭惟大号久风驰，清跸传呼却未期。此日不须劳玉趾，寸心那得侍臣知。
颂古二十首
释了一（宋代）

杨岐金圈与栗蓬，吞跳依前事不同。
大海都来一口吸，更无南北与西东。
闻虏人败于柘皋作口号十首
庞谦孺（宋代）

正阳门下草还生，宫殿无人也自春。
上皇昔日登临地，愁杀当时老大臣。
别灵源禅师
释德洪（宋代）

平生风骨秀琳琅，水镜胸怀未易量。声利光中忙趣少，烟霞影易淡心长。

云泉隐德无情动，猿鸟侵身不乱行。他日定归当卜筑，青藜紫蕨壮诗肠。
句
丁亶（宋代）

帘卷一番衡岳雨，帆开千艇洞庭风。
鹧鸪天（绍兴己未归休后赋）
向子諲（宋代）

露下风前处处幽。官黄如染翠如流。谁将天上蟾宫树，散作人间水国秋。

香郁郁，思悠悠。几年魂梦绕江头。今朝得到芗林醉，白发相看万事休。
贺新郎（又和）
辛弃疾（宋代）

碧海成桑野。笑人间，江翻平陆，水云高下。自是三山颜色好，更著雨婚烟嫁。料未必、龙眠能画。拟向诗人求幼妇，倩诸君、妙手皆谈马。须进酒，为陶写。

回头鸥鹭瓢泉社。莫吟诗、莫抛尊酒，是吾盟也。千骑而今遮白发，忘却沧浪亭榭。但记得、灞陵呵夜。我辈从来文字饮，怕壮怀、激烈须歌者。蝉噪也，绿阴夏。
嘉禾百咏·烟雨楼
张尧同（宋代）

妙手谁烘染，梳烟沐雨姿。
一声长笛晚，人在倚楼时。
和孙伟卿杂言十章 其九
陈傅良（宋代）

或劝著子书，我恐落人世。呼儿具纸笔，一岁复一岁。
柳梢青
曾觌（宋代）

小宴清秋。霎时见了，雨散云收。柳絮轻柔，梅花闲淡，宫院风流。

空教梦绕青楼。待说个、相思又休。无奈情何，不来眼底，常在心头。
和太师相公秋兴十首
夏竦（宋代）

原上西风马力生，折胶时候正凄清。
功名未立头空白，却忆金徽万里行。
浪淘沙 杨子中流望金山北面
宋琬（清代）

谁削玉嶙峋。千尺云根。蛟龙深护海西门。金碧楼台青黛树，小护将军。

雁影落纷纷。唤起江豚。钟声两岸客边闻。登陟不如遥望好，倒影斜曛。
舟中咏落景余清晖轻桡弄溪渚之句盖孟浩然耶
陆游（宋代）

镜湖三百里，风止镜面平；持以照吾心，俗尘安得生？散发鸥鹭间，万事秋毫轻。
谁能拂东绢，写我孤舟横？
与姚氏三妹谈吴门名胜口号纪游 其六
周桂清（清代）

维舟昧爽等花开，花气因风四面来。谁谓无声方入画，亲闻甲坼隐春雷。
春雨
陆游（宋代）

午夜听春雨，发生端及期。
世忧殊未艾，天意固难知。
士节承平日，人材南渡时。
後生闻见狭，抚枕叹吾衰。
苏州第五十四
文天祥（宋代）

嵯峨阊门北，朱旗散广川。
控带莽悠悠，惨淡陵风烟。
代送柳权郡
谢逸（宋代）

河东夫子文中虎，笔端挥洒如飞雨。馀波覃及百世孙，翰墨风流照今古。

文章清丽有典则，胸怀恢廓无城府。拥麾山郡民气和，万顷黄云富禾黍。

公馀雅会罗嘉宾，高论峥嵘挥玉麈。皂盖双旌别汝江，去作他邦民父母。

伫看祖席列岐亭，梅影横斜媚村坞。定知玉诏下丹墀，宰府要公调鼎俎。
侍家父世父与刘完庵西庵文会
沈周（明代）

野寺清尊对鹤群，我来行酒听论文。门前歇马依青柳，池上开论见白云。

自喜献之同禊事，还惭阿买张吾军。醉扶老父还家去，桑柘秋阴日未曛。
寄韦子春（一作山中赠十四秘书兄）
王季友1（唐代）

出山秋云曙，山木已再春。食我山中药，不忆山中人。

山中谁余密，白发日相亲。雀鼠昼夜无，知我厨廪贫。

依依北舍松，不厌吾南邻。有情尽弃捐，土石为同身。

夫子质千寻，天泽枝叶新。余以不材寿，非智免斧斤。
和陶拟古九首
苏轼（宋代）

客去室幽幽，服鸟来座隅。
引吭伸两翅，太息意不舒。
吾生如寄耳，何者为吾庐。
去此复何之，少安与汝居。
夜中闻长啸，月露荒榛芜。
无问亦无答，吉凶两何如。
贤者之孝二百四十首·侯程
林同（宋代）

三年天下共，胡尔独终身。
无处著深痛，何心求过人。
答京口陈从训见寄
欧大任（明代）

一辞神武挂冠归，谁谓田园计未非。芦笋欲肥鱼渐上，荔枝初熟鸟频飞。

隐从海畔渔樵远，梦去江头甲楯稀。惟有曲阿词赋客，尺书时肯到柴扉。
昭陵挽词
李师中（宋代）

尧民丧考无生意，杞国忧天有坏时。
闻道宗祧归圣嗣，一时收泪贺重熙。
寄黄凤滩先生
梁燧（明代）

三城忆别几星霜，杖履今闻在故乡。缃帙一床经御赐，炉烟双袖旧含香。

窗环翠色滩声近，楼倚青山石榻凉。何日问奇还载酒，收将烟月入奚囊。
题彭泽卢明府新楼
张祜（唐代）

碧落新楼迥，清池古树闲。先贤尽为宰，空看县南山。
阳春曲
王汝玉（明代）

鹧鸪啼断声沈沈，十二楼前晴翠深。海日初红镜中晓，满窗杨柳生繁阴。

迟迟帘幕生罗绮，帐暖流苏人未起。九街珂佩已朝天，梦魂犹在浓香里。

觉来忽闻长乐钟，独倚朱栏春恨浓。不知昨夜东风急，却恨满街花雨红。
咏松
吴芾（宋代）

古邑荒凉但有松，浓阴夹道势腾空。
行人破暑忙归去，未必茅檐有此风。
句
子泰（唐代）

风姿艳态应无比，烂熳当春一树芳。
奉和圣制送张尚书巡边
崔泰之（唐代）

南庭胡运尽，北斗将星飞。旗鼓临沙漠，旌旄出洛畿。

关山绕玉塞，烽火映金微。屡献帷谋策，频承庙胜威。

躞蹀临河骑，逶迤度陇旂。地脉平千古，天声振九围。

车马生边气，戈鋋驻落晖。夏近蓬犹转，秋深草木腓。

饯送纡天什，恩荣赐御衣。伫勒燕然颂，鸣驺计日归。
留题杨子陆清照亭
金君卿（宋代）

县舍敌幽居，萧然敞轩槛。
高迎远峰人，下与新池阚。
清景月生昼，寒光冰满鉴。
狎鸟自相得，轻舠不容泛。
对此须澄心，宜哉水为鉴。
高平寇警同郡守以下各官守城感作
查奕照（清代）

匹马上孤城，刀光泼水迎。燕然无巨笔，细柳有坚营。

甲帐含昏雾，春田误早耕。一般花月夜，愁杀玉溪生。
和康节三诗·晨起
刘黻（宋代）

一日事在寅，晨兴宜自今。
天澄万古气，人醒半生心。
残月留僧阁，寒烟度石林。
营营何所得，白发易相寻。
九峰庵偶书
刘子寰（宋代）

山栖白云表，高卧息烦倦。正夏谷风凉，长日岚阴半。

樵人归路远，亭午各已散。犬静眠松檐，鸟下浴泉涧。

杖藜随兴往，卷帙从风乱。远我遗世情，方能涉忧患。
药裹
晁说之（宋代）

药裹白头翁，孜孜离乱中。
道从前日证，愁与昔年空。
食足思同饱，时危耻自容。
愿将经济策，上疏大明宫。
次韵天全公东济川上人二首 其一
杨璿（明代）

兰若迢遥信马行，浓花随处笑风情。英台仙去名犹在，清磬僧闲手自鸣。

晓认千峰春有迹，月明万簌夜无声。石床细扣愣伽旨，怪底东方白易生。
偕易宝甫顾亚蘧游杜曲少陵原次韵
夏孙桐（清代）

不见开元天宝年，胜地犹以诗人传。诗人陈迹更何许，阅世惟人杜曲田。

秦关梦想昔未涉，频来宁谓非前缘。五陵佳气久寂寞，今谈形势嫌稍偏。

昆明扬灰曲江涸，荒坰吊古费讨研。城南水木仅留此，促游晴鸟破晓眠。

忽逢新绿涤愁眼，快如枥马得美鞯。南山坐对少尘土，平川历历疏清泉。

小桃一株最娟好，皎然独立含春烟。羁人此兴岂常适，欲去林外还停鞭。

谁云儒冠苦相误，流离恩厚惭身便。乾坤变态况催迫，犹如百级未造巅。

麻鞋千里复奚补，徒令乡国心魂牵。乐游古原近突兀，萧萧落日真堪怜。

吁嗟先生饱世难，莫将苦句吟风前。
酬曹侍御过象县见寄
柳宗元（唐代）

破额山前碧玉流，骚人遥驻木兰舟。
春风无限潇湘意，欲采蘋花不自由。(蘋花 一作：苹花)
携小儿方家坪拜先陇
吴与弼（明代）

方家坪侧接连塘，二代铭旌托此藏。孱薄每惭荒世德，阃仪空感孝思长。
贾谊
徐钧（宋代）

年少毋庸毁洛阳，才高虑远策深长。
如何宣室成虚问，才傅长沙又傅梁。
见城西有撤民居为城濠者
刘崧（元代）

昔人城里筑基牢，撤屋新来又作濠。濠底土为城上土，到头谁下复谁高。
郴江百咏并序·温泉
阮阅（宋代）

谁将炎热换清凉，可使澄泓作沸扬。
从赐骊山妃子沐，人间处处得温汤。
希琏书记请赞
释崇岳（宋代）

腊长年高，甚生风彩。
南来北来，无可相待。
黑漆竹篦聊一挥，看你当人在不在。
琏书记，甚尀耐。
镇海明珠，悬空扑碎。
再和晓枕寄廷实 其一
陈献章（明代）

仰见双白鹤，高飞入紫云。苟无脱俗意，安用看山勤。

好句能传我，幽期敢后君。异时铁桥咏，莫遣世人闻。
白沙夜闻滩声
黄公度（宋代）

错认松风万壑传，又如急雨碎池莲。青灯孤馆元无寐，况复溪声到枕边。
中秋
黄淮（明代）

何处人登庾亮楼，痴云特地妒中秋。不堪羁客多愁思，谁道嫦娥也解愁。
宫词 其二
文彦博（宋代）

体轻全不胜鸾钗，常羡同心上苑梅。翠辇未来珠箔卷，漆盘犹贮夜明苔。
灯夕
李公明（宋代）

江风淡淡放初晴，灯火明时月色明。谁信姮娥要行乐，随他女伴绕街行。
瑞鹤仙·霁天风露好
史浩（宋代）

霁天风露好。乍暑退西郊，凉生秋早。银潢炯云杪。拥香车鹊翅，凌波初到。清歌缥缈。凭危阁、新蟾吐曜。有盈尊美酒，蛛丝钿合，拜舞竞分天巧。堪笑。世间痴绝，不识人中，拙是珍宝。多愁易老。都缘是，不闻道。骋些儿机智，遭他驱使，毕竟辛勤到了。又何如，百事无能，是非较少。
洛社八景 其六 花渡渔歌
王永积（明代）

放舟芦花滩，月明不能宿。自理沧浪歌，惊起双飞鷇。
戏为友人干鱼苗
刘崧（元代）

闻君凿池种鱼子，远注浔阳一泓水。春风昨夜化灵苗，中有十泓横波尾。

我惭枯涸生事疏，分致安得涔蹄馀。风雷倘复化龙去，犹得江湖传尺书。
南斋前梅花二首
杨万里（宋代）

朝朝蚤起挂南窗，要看梅花试晓妆。
两树相挨前後发，老夫一月不烧香。
月下观梅寄蒲大受
郭印（宋代）

东君严装行驾车，天遣此花为前驱。
粉苞五出绛蜡趺，犯寒独逞冰雪肤。
幽园邂逅疑仙姝，香飚馥馥浮襟裾。
天边流月光彩舒，素娥下与论锱铢。
绕树顾影空踟躇，清赏恨无佳人俱。
一枝远赠意何如，聊写殷勤当尺书。
杂诗二十二首 其一
刘敞（宋代）

五都货财地，车马趋市阛。平明侧肩入，薄暮掉臂旋。

意气何所期，盛衰俛仰间。乃知艺利合，厚薄未可原。

张陈父子游，一旦复相残。万古称凶终，此独何足言。
汉郊祀歌二十首 其十六 华煜煜
王世贞（明代）

华煜煜，酝澄鲜。神下来，辞钧天。帝亲飨，奏清县。神下来，度九阍。

龙伏趺，豹缤翻。神下来，空中跸。云羽旂，风瑶瑟。神下来，史巫舞。

擘嘉胏，行齐酤。神下来，脩娥侍。䐂腾媚，鬋若黛。神安坐，燎九蕴。

灵虬吭，吐氤氲。神欲休，博山床。帷流苏，角明珰。神之逝，旌裔裔。

车斑斑，马沛沛。神之愉，锡土田。踰敦煌，抵昆崙。蹑恍忽，乘飘瞥。

流翠眊，汾之澨。望若觌，不可即。使余怊，怊安极。
宁宗郊祀二十九首
学士院（宋代）

羽籥陈容，干戚按节。
德闲而泰，功劳而决。
虞我神祗，扬我谟烈。
尽美尽善，福流有截。
和阎五秀才折海棠见赠
范纯仁（宋代）

蜀国海棠春最妍，万枝红锦忆曾观。乡人折赠情尤重，肯与群花一等看。
环珠庙江阁酬周穆门
杨超曾（清代）

危楼凌汉涘，复此暂居停。月忆来时白，山从去后青。

人烟凝晚霭，船火散疏星。绿水过清绝，还令郢客听。
土木驿感兴和壁上诗
江源（明代）

客边怀抱未全宽，下马官亭暂解鞍。食肉岂知中野饿，拥貂谁念外边寒。

先皇幸虏金根远，壮士捐生铁骑单。回首不堪成俯仰，况逢摇落又秋残。
题忠悯公墓志后
徐木润（宋代）

初心直欲复关河，保蜀劳不局自多。
诸葛大名垂宇宙，北山千古共巍峨。
游虎丘寺诗
张扩（宋代）

官舟转城隅，十里虎丘路。招提占山顶，像设俨廊庑。

池深归宝剑，石老化蹲虎。晋时生法师，谈辩阿佛祖。

至今讲经地，往往拾花雨。我行及摇落，秋色侵杖屦。

衲僧施净供，汲井荐牛乳。平台俯旷野，䆉稏莽四顾。

累累多新冢，不见真娘墓。
金陵送倪水西之江陵
宋无（元代）

楚江江上暮云东，万里春波去意浓。
桃叶歌残秣陵酒，梨花梦意景阳钟。
沅湘水落琼瑶合，巴蜀山来归绣重。
回雁峰前见归雁，相思何处再相逢。
暇日饮酒辄用靖节先生韵积二十首 其二
俞德邻（宋代）

鼓刀战牧野，采薇饿西山。出处各有意，喋喋俱空言。

不如得美酒，一醉终馀年。贤愚死则已，死去知谁传。
读史六首
苏辙（宋代）

安石善谈笑，挥尘却苻秦。
妄起并吞意，终残吴越人。
送刘掌教归闽
李秉钝（明代）

先生何事遽严装，芹泮陶成两鬓霜。三载雁稀乡梦远，千江枫叶客思忙。

登庸已谢岩廊想，饯别谁迟驿路觞。满地离情题不尽，翩翩云翮向扶桑。
送人失官归
周端臣（宋代）

浮世功名总是虚，纵然轩冕又何如。趁无白发来侵镜，好买青山去荷锄。

贤圣一丘无用土，英雄几板可疑书。生涯傥了寒暄计，独抱遗经亦有馀。
喜遇方三素伯于长干
戴移孝（清代）

北客南归数千里，闻君适过长干寺。牵衣入寺历讯之，扁舟又向吴淞水。

君数贻我书，我未识君面。肠中宛转如车轮，长江漫漫不相见。

江上水凫入户啼，衰烟断柳风凄凄。横江破巢不忍归，天涯谁是心相知？

正欲拿舟渡江去，闻君复就长干路。君出南城我入城，千万人中恰相遇。

城头戎马骄且嘶，与君同著妇人衣。侈言得志此何时，可怜头发如青丝。

酌酒寿君跽复起，郁郁钟山气还紫。莫遣腰下青芙蓉，化作双飞入江水。

酒酣歌放不可休，记得升州是蒋州。来朝同买钓竿去，矫矫万里随白鸥。
拟古十九首 其十四 去者日以疏
姚光虞（明代）

处世若传舍，今古相推迁。出郊试骋望，迥野俱荒阡。

人匪金石试，谁能久延年。贵贱同物化，荣辱亦茫然。

自拟挽歌词，叹此达者贤。
萤火
真山民（宋代）

微踪一腐草，霜重不禁秋。
想悟浮生短，常为秉烛游。
除夕
王世贞（明代）

江城岁云暮，北风何惨慄。稍见亭午过，黯然中原日。

飞鸟时下来，人家扫祠毕。稚子欣就新，华颠念趣失。

四十行已尽，明朝复加一。踯躅山泽间，无闻亦奚恤。
北轩敧枕
梅挚（宋代）

苦无勤瘁补台纲，西院西头冷峭房。今日铃斋一敧枕，清风不敢傲羲皇。
示众
释道颜（宋代）

磐陀石上共安居，水远山高一事无。
唯有多情峰顶月，夜深移影到阶除。
念衰
陈造（宋代）

心意彫残底自娱，每临清镜笑头颅。诗从多病难为好，官过中年劣胜无。

急景驱秋著髭鬓，归鸿衔梦下江湖。更应载酒高阳伴，误辍歌呼话故吾。
句
尤袤（宋代）

寄语高人来问法，莫辞门外立齐腰。
闻定海警感作三章 其二
姚燮（清代）

狒狒兽之类，居然人其冠。容纳不相拒，须感天恩宽。

三苗窜舜世，终无不格顽。奈何游釜蛙，妄思扬其澜。

虚实使尽窥，目前尚匪患。岂真砥海臣，岳岳无太山。

吾县拒百里，唇亡齿愁寒。颇虞风鹤声，扰我家室安。

官吏谋一身，犹苦身手单。剜肉医疮痍，奚补斯民艰？

事急策所全，不如豫于先。何当叩九重，陈我书万言。
送李才元学士知邛州
苏洵（宋代）

贫贱羞妻子，富贵乐乡关。
不见李夫子，得意今西还。
白马渡浐水，红旗照蜀山。
归来未解带，故旧已满门。
平生浪游处，何者哀王孙。
壮士勿龌龊，千金报一餐。
无诗
郑刚中（宋代）

草创园亭随意坐，任缘化竹倩人栽。
雁声与客将寒去，柳色知春有信来。
逸气暂时因酒见，物华空自把诗催。
案头秃笔无才思，不赋一言真陋哉。
大沽口
李子荣（清代）

朝宗万派碧波遥，气压鼋鼍静不骄。云树自依丁字水，风帆须趁子时潮。

三河形胜由来壮，四塞烽烟近已消。犹忆贤王劳苦战，敢忘秋戍肃金刁。
扁舟放流而下
韩淲（宋代）

小舟回柁下弯埼，烟草云山风雨时。莫夜归来全似梦，石桥灯火见疏篱。
又二首
曾几（宋代）

一纸寝丘书，僧窗屡卷舒。
无因浮左蠡，况复度匡庐。
政以相望远，非关自作疏。
梦成飞鸟去，千里不踌躇。
寿友人
周申（宋代）

蕤宾纪月蓂初开，斗杓直指午位回。
家家妆点垂门艾，儿童报道端午来。
仙风偠{左亻右袅}温琼室，幔亭秀气重胚胎。
夜来忽叶熊梦吉，凌晨果见生真才。
光风霁月和可掬，天上鸑鷟真奇哉。
五枝丹桂推独秀，满堂却更金玉堆。
新帅问友尤笃意，庆动慈闱戏老莱。
青毡旧物须还复，香罗细葛好事催。
年年记取蒲切玉，瑶池醉泛蟠桃杯。
秋夜集程仲凯玉树亭同梅太符罗高君作
胡应麟（明代）

珠帘十二锁兰苕，一树亭亭碎月摇。贝叶恍疑天竺寺，琼花如睹广陵桥。

阶前秀色呈诸谢，庭后新声度六朝。最是缟衣明夕梦，相思愁绝彩云遥。
水调歌头（己未中秋无月）
吴潜（宋代）

今岁月和桂，不肯作中秋。一年惟此佳节，底事白教休。我已侵寻七秩，况复轮囷万感，合恨更分愁。先自无聊赖，雨意得能稠。

天柱峰，知何处，老难游。痴云如妒，不知弦管可吹不。安得风姨扫荡，推出团圆月姊，便遣柱香浮。世事十常九，不使展眉头。
和贾舍人春祠太一坛二首 其一
刘攽（宋代）

使节春祠太一坛，汉庭儒雅贵儿宽。星河回转开阊阖，楼观参差起广寒。

月射金盘霜更白，风来宫树雪犹残。清诗不减高唐颂，万玉锵鸣杂佩珊。
忆湖上
谢翱（宋代）

扰扰忽半月，征衣杂市尘。颇疑湖上客，不是城中人。

岸柳垂拂桨，山云泫湿巾。明朝在何处，相怪堕凡身。
拟试置章御座二首 其一
王圭（唐代）

睿听来嘉论，忧勤政事昌。颙颙瞻帝座，谔谔置臣章。

语切青规上，文留黼扆傍。受言初拜禹，罪己忽兴汤。

进牍须盈几，垂衣岂下堂。只应千载治，危谏属忠良。
白荷花
释居简（宋代）

数畮澄漪不用耕，移根玉井不曾耘。
羽衣何处霓裳遍，翠盖参差踏水云。
临江仙 其二 半圃
董元恺（清代）

半捲半垂帘幕，半村半郭人家。半开半落野棠花。

半床堆古画，半碗试新茶。

半树老藤夭娇，半间野屋横斜。平分春半半春华。

半樽凭醒醉，半枕足生涯。
至后承元煇见和复次韵书病中近况十首
方回（元代）

邻人窥小圃，篱落倚村庄。
雪屋晴窗净，山炉燄火香。
异花看又数，隙土步频量。
拟筑新亭小，如山债未偿。
宋文约有谒於邡江不遂而归复用韵见贻以此答
李流谦（宋代）

中山老颖初得君，姬姓之毛遂无闻。
疏封新赐管城爵，待诏尝趋金马门。
胡为得此色为动，引赴幽人春草梦。
新诗更许窥豹管，浅识当凭发醯罋。
生平雅怀吞八溟，赤脚欲踏河汉津。
自惭不是虎头相，未能迳取龙庭焚。
谈今说古吾所易，况值圣明初不讳。
快书礼乐三千言，白兽先赢一樽醉。
冬至日同舍会拜
汪元量（宋代）

燕市人争看秀才，团栾此日会金台。
葡萄酒熟浇驼髓，萝蔔羹甜煮鹿胎。
砚笔寂寥空洒泪，管弦鸣咽自生哀。
雪寒门户宾朋少，且拨红炉守泰来。
桐谿行
田锡（宋代）

东郊驿树连理枝，西庙丛篁十丈围。
堪将轻素命人画，赉为方丈归京师。
公署石楠圆似盖，画楼北面当厅桧。
桐谿怪石胜太湖，贱如泥土无人爱。
天生尔材地且卑，空山老朽人不知。
人不知，睦州右史作歌词。
送鲁志敏往番阳兼讽谕吴德广
汪广洋（明代）

江左谁为保障臣，感时临别重敷陈。兰陵大飨千秋祀，越国终全六郡民。

莫倚峻关严虎豹，好图高阁画麒麟。灯前预拟旋归日，联辔莺花二月春。
镜
龙辅（宋代）

徐淑古铜镜，背多青绿花。
收藏敢轻慢，曾得照秦嘉。
爱山堂 其七
蒋之奇（宋代）

我爱通羊好，楼高入锦城。青山常在眼，涧水不闻声。
立春日
陆游（宋代）

江花江水每年同，春日春盘放手空。
天地无私生万物，山林有手著衰翁。
牛趋死地身无罪，梅发京华信不通。
数片飞飞犹腊雪，村邻相唤贺年豊。
王克刚碧萝山房
王恭（明代）

醉樵醉樵家何处，垂萝拂窗泉绕户。屋头万万翠微峰，巷口千千石楠树。

寂寂垂萝翳古松，萦烟摆月又丰茸。花飞晚榻僧同坐，叶作秋衣手自缝。

山人直是幽栖惯，来往红尘亦萧散。采樵时少醉时多，在泮日长归日短。

归去山中百虑消，芭蕉叶长蕨初苗。狸香玉面时登馔，酒熟黄精屡洗瓢。

草书逸兴如涛涌，满城见者神皆竦。铁限年来踏又穿，霜毫岁久埋成冢。

羡尔幽居对绿萝，青云高兴近如何。还将墨客龙门画，来觅皆山樵者歌。
中秋夜馆中会饮
刘才邵（宋代）

世情共惜隔年期，岂堪四野阴云垂。几处红楼歌吹起，窥檐初讶寒光迟。

那知细雨复侵夜，灯外蟾影还微微。是时册府陪诸彦，聊复杯酒相追随。

地严更觉秋气净，雨过还有凉风吹。忘怀自得觞咏趣，真赏不为阴晴移。

月岂无光忌全露，云亦有意藏馀辉。云轻影薄自清绝，不减永夜天河诗。

人言蚌胎因吸月，随月明暗占盈亏。诏词丁宁斥金翠，岂更漉海求珠玑。

月光不露乃天意，正是君王崇俭时。
水月庵谒现老不值
范成大（宋代）

有客叩岩扃，无人管送迎。
片云闲出岫，水月自空明。
进和御制芸馆二诗 其二
王安中（宋代）

芸馆修篁静绝尘，渭川那足比封君。清阴密覆林间石，翠色寒封水底云。

风好知从宫扇动，茶香宜入御瓯分。裴回永昼人沾醉，归踏青青径草薰。
送从叔程归西川幕
卢纶（唐代）

千山冰雪晴，山静锦花明。群鹤栖莲府，诸戎拜柳营。

浪依巴字息，风入蜀关清。岂念在贫巷，竹林鸣鸟声。
对月赞
释子益（宋代）

黑豆忙忙数，教休不肯休。
幸然明似镜，何用曲如钩。
早行
杜牧（唐代）

垂鞭信马行，数里未鸡鸣。
林下带残梦，叶飞时忽惊。
霜凝孤鹤迥，月晓远山横。
僮仆休辞险，时平路复平。
次韵赵使君师夏谒白鹿游棲贤长句
曹彦约（宋代）

三峡移名涧响空，中著一桥如饮虹。
帝连溅瀑龙所宫，谓佛有力真冥濛。
非造物意无禹功，一线偶达成巨谼。
可怪一律人聩聋，助桀唱和更撞舂。
或者误信晨暮钟，万有一幸相际逢。
吾儒自有名教踪，壁立万古涧底松。
异端琐细秋后蛩，一物不格皆妄庸。
谁知健者此山中，朴实可乱田舍翁。
出郊小队不妨农，黄岩意与考亭通。
长养此道如种穜，骏发尔私雨我公，
穮袞虽馑亦有丰。常行万世无汙隆，
行健不息人中龙。不妨更击白鹿鼓，
扣之大小皆舂容。
江城梅花引
沈岸登（清代）

夕阳都在小楼西。更桥西。更湖西。湖外青山，山色晚来低。

春又阑删人又去，愁独自，下帘拢，听马嘶。

马嘶。马嘶。路还迷。柳几堤。竹几篱。鞭也，鞭也，鞭不到、红扇双扉。

况是行云，和雨做新泥。且住拗花花未落，花落后，怕重游，旧径非。
偈颂一百六十九首 其一○三
释智朋（宋代）

田库儿，甚奇怪。一下锄头，打破土块。尽大地老和尚，髑髅粉碎，坐一走七，圆融内外。

青松下，明窗内，玉殿琼楼未为最。分毫定斤两。涓滴见沧海，拄杖子话在。
次赵文举简沙彦博二首 其二
张仲深（元代）

渭城风雨别离难，春树江云尽客欢。世上红尘深似海，屋头明月大于盘。
石室云蒸
苏恭则（明代）

山回叠嶂锁苍烟，綵笔留题几百年。桂岭奇峰青翠兀，泐溪流百绿漪涟。

岩扉暗滴千寻雨，石径傍通一窦天。寂寞断碑芳藓合，禅房云冷几人眠。
满庭芳
沈瀛（宋代）

裘带功名，袴襦歌颂，世间谁似公贤。去年江上，谈笑息狼烟。多少宜民事了，芹宫内、华屋修椽。邦人爱，频频借寇，飞诏下甘泉。

开筵。春昼永，朱颜相对，三凤齐肩。正鸾鸣丹桂，凤映红莲。人道名驹千里，他年事、能继青毡。休辞醉，三槐影里，岁岁捧金船。
次韵童尚质
陈著（宋代）

落日孤烟水绕村，山家灯火已昏昏。
幽人事业书窗底，自读离骚半掩门。
春日村居 其一
王沄（清代）

冉冉年华去，迟迟春日来。倦游宜闭户，晏起怯登台。

雨至催鸠妇，风轻出雉媒。微茫三径在，谁为破苍苔。
自黔中归新安
李频（唐代）

朝过春关辞北阙，暮参戎幕向南巴。

却将仙桂东归去，江月相随直到家。
送僧之湖外
贯休（唐代）

去旨趣非常，春风尔莫狂。惟擎一铁钵，旧亦讲金刚。

午饭孤烟里，宵禅大石旁。羡师终不及，湘浪渌茫茫。
冯谖客孟尝君
选自《战国策》（两汉）

齐人有冯谖者，贫乏不能自存，使人属孟尝君，愿寄食门下。孟尝君曰：“客何好？”曰：“客无好也。”曰：“客何能？”曰：“客无能也。”孟尝君笑而受之曰：“诺。”

左右以君贱之也，食以草具。居有顷，倚柱弹其剑，歌曰：“长铗归来乎！食无鱼。”左右以告。孟尝君曰：“食之，比门下之客。”居有顷，复弹其铗，歌曰：“长铗归来乎！出无车。”左右皆笑之，以告。孟尝君曰：“为之驾，比门下之车客。”于是乘其车，揭其剑，过其友曰：“孟尝君客我。”后有顷，复弹其剑铗，歌曰：“长铗归来乎！无以为家。”左右皆恶之，以为贪而不知足。孟尝君问：“冯公有亲乎？”对曰，“有老母。”孟尝君使人给其食用，无使乏。于是冯谖不复歌。

后孟尝君出记，问门下诸客：“谁习计会，能为文收责于薛者乎？”冯谖署曰：“能。”孟尝君怪之，曰：“此谁也？”左右曰：“乃歌夫长铗归来者也。”孟尝君笑曰：“客果有能也，吾负之，未尝见也。”请而见之，谢曰：“文倦于事，愦于忧，而性懧愚，沉于国家之事，开罪于先生。先生不羞，乃有意欲为收责于薛乎？”冯谖曰：“愿之。”于是约车治装，载券契而行，辞曰：“责毕收，以何市而反？”孟尝君曰：“视吾家所寡有者。”

驱而之薛，使吏召诸民当偿者，悉来合券。券遍合，起，矫命以责赐诸民。因烧其券。民称万岁。

长驱到齐，晨而求见。孟尝君怪其疾也，衣冠而见之，曰：“责毕收乎？来何疾也！”曰：“收毕矣。”“以何市而反？”冯谖曰；“君云‘视吾家所寡有者’。臣窃计，君宫中积珍宝，狗马实外厩，美人充下陈。君家所寡有者，以义耳！窃以为君市义。”孟尝君曰：“市义奈何？”曰：“今君有区区之薛，不拊爱子其民，因而贾利之。臣窃矫君命，以责赐诸民，因烧其券，民称万岁。乃臣所以为君市义也。”孟尝君不说，曰：“诺，先生休矣！”

后期年，齐王谓孟尝君曰：“寡人不敢以先王之臣为臣。”孟尝君就国于薛，未至百里，民扶老携幼，迎君道中。孟尝君顾谓冯谖：“先生所为文市义者，乃今日见之。”

冯谖曰：“狡兔有三窟，仅得免其死耳；今君有一窟，未得高枕而卧也。请为君复凿二窟。”孟尝君予车五十乘，金五百斤，西游于梁，谓惠王曰：“齐放其大臣孟尝君于诸侯，诸侯先迎之者，富而兵强。”于是梁王虚上位，以故相为上将军，遣使者黄金千斤，车百乘，往聘孟尝君。冯谖先驱，诫孟尝君曰：“千金，重币也；百乘，显使也。齐其闻之矣。”梁使三反，孟尝君固辞不往也。

齐王闻之，君臣恐惧，遣太傅赍黄金千斤、文车二驷，服剑一，封书，谢孟尝君曰：“寡人不祥，被于宗庙之祟，沉于谄谀之臣，开罪于君。寡人不足为也；愿君顾先王之宗庙，姑反国统万人乎！”冯谖诫孟尝君曰：“愿请先王之祭器，立宗庙于薛。”庙成，还报孟尝君曰：“三窟已就，君姑高枕为乐矣。”

孟尝君为相数十年，无纤介之祸者，冯谖之计也。
遣兴次韵和晁应之四首
张耒（宋代）

夜泛孤舟清洛津，宓妃轻步若为亲。
清涵星汉光垂地，冷觉鱼龙气近人。
镜里悲秋双鬓发，马边随客两京尘。
愁心欲比东流水，滚滚无穷日日新。
赋教授允济云心
李龏（金朝）

山川融结气絪缊，舒卷油油一大钧。今古此心谁会得，竹林中有卧龙人。
和朱世同咏梅
吴芾（宋代）

竹篱茅舍旧同居，不见冰姿恰岁余。
别后有谁亲几席，朝来忽岁映阶除。
雪中有酒宜相就，月下无人肯自疏。
端与岁寒长有约，不须青帝更吹嘘。
鸿胪寺卿王善父哀挽
金幼孜（明代）

壮游去乡邑，卜筑居燕城。中年谢轮鞅，遁世不求名。

布衣自萧散，风月娱幽情。杖履随所适，壶觞时独倾。

诗书课诸子，笑谈集良朋。翛然忘世虑，欣戚了不惊。

春秋馀六秩，乘化忽长征。令子遘兴运，致身登明庭。

九重锡褒秩，追赠列九卿。天章耀龙采，云汉昭日星。

大史最潜德，墓道揭新铭。缙绅述哀挽，沨沨扬嘉声。

流庆殊未艾，千载想继承。
与致道约游阳华寻以雨阻追和山欲集中岑公涧
李长庚（宋代）

垂垂雨脚几时晴，便拟扁舟乘兴行。
想得斜川今更好，胜游恨不继渊明。
临江仙·千里楼高人与并
魏了翁（宋代）

千里楼高人与并，个中彻地通天。秋风吹发半成宣。都将强岁月，空对旧山川。养就人才端有意，公今三祖差肩。偏轻偏重几番船。要公常把柂，容我老闲边。
云中古城赋附歌 其二
张嵩（唐代）

云中古城郁嵯峨，塞上行吟麦秀歌。感时伤古今如此，报主怀恩奈老何！
嘲杜鹃
饶节（宋代）

杜鹃终日苦言归，只解言归不见机。青山本是渠归处，犹向风前怨落晖。
登绝顶望太湖
顾彬（清代）

三万六千顷，豁然空两眸。天穿将浪补，山动为云浮。

士女尽行蚁，艋艟亦野鸥。范公灵爽在，吾欲放扁舟。
中和乐九章。歌储宫第六
卢照邻（唐代）

波澄少海，景丽前星。高禖诞圣，甲观升灵。

承规翠所，问寝瑶庭。宗儒侧席，问道横经。

山宾皎皎，国胄青青。黄裳元吉，邦家以宁。
春草
陈沂（明代）

夜雨江南梦，春风陌上情。
东皇如有意，移向玉阶生。
上元幸万善殿戏作
玄烨（清代）

雪霁寒轻景物鲜，上元临幸遇参禅。方文无人般若静，天花虚落古松前。
再次韵四首
陈造（宋代）

视草行看赐上樽，浊醪付我酹嶙峋。
扶携谁共山前醉，从此无君度外人。
建康鹿鸣宴致语
程珌（宋代）

河南贡士紫萄诗，不比寻常贡士时。
一老堂堂强国栋，四筵济济瑞庭芝。
傅闻座主趋璜召，恰与诸生赴诏期。
宴罢琼林如谒谢，请君怀剌凤凰池。
踏莎美人 桂花同王子展赋
梁鼎芬（清代）

细瓣霏黄，片痕凝翠。月凉引得愁来聚。璚帘掩映已经时。

可喜香多花重少人知。沈醉千杯，娉婷一树。等閒不怕风兼雨。

劝君折共旧哥瓷。只怕秋香传递有新词。
大散关
王权（清代）

千盘磴道入云中，秦塞严关此最雄。捍水南来常带怒，武乡北度竟无功。

松根尚閟前朝雪，石洞时穿隔岭风。叹息宋人轻弃险，赵兴原上韔交弓。
比以酒饷师伯浑辱诗为谢今次韵
晁公溯（宋代）

荷花为我衣，荷叶为我觞。
白露以为醴，濯我冰雪肠。
念君在东山，宛若天一方。
想亦能自乐，饮菲仍食芳。
及兹菰黍节，日吉辰甚良。
笑揽北斗柄，安可挹酒浆。
我有江南春，的皪犹竹光。
传呼急走送，两足趼复僵。
取君池中鱼，酌此脍蜀姜。
遥知快大嚼，饔子刀如霜。
君子吟
邵雍（宋代）

君子存大体，小人无常心。
於人不求备，受恩唯恐深。
对梨花赠皇甫秀才
韦庄（唐代）

林上梨花雪压枝，独攀琼艳不胜悲。依前此地逢君处，

还是去年今日时。且恋残阳留绮席，莫推红袖诉金卮。

腾腾战鼓正多事，须信明朝难重持。
感旧
胡宿（宋代）

千里青云未致身，马蹄空踏几年尘。曾迷玉洞花光老，

欲过金城柳眼新。粉壁已沈题凤字，酒垆犹记姓黄人。

坞中横笛偏多感，一涕阑干白角巾。
送江侍郎巡边
周旋（明代）

久副秋官独有功，巡边新命荷宸衷。良平不数侯关内，颇牧谁宸出禁中。

鈇钺光摩秋月白，旌旗影拂晓霞红。坐令亭障如磐石，一点胡尘不敢通。
葺居五首 其三
苏辙（宋代）

竹林失蕃养，春笋日琐细。草蔓半萦缠，樗栎互亏蔽。

已令具刀镰，稍俟秋霜厉。欲成林下饮，更种园东地。
乙亥元夕忆旧柬边子卧病不会
李梦阳（明代）

忆昔金钱并卜欢，称心灯火烛长安。炉香欲散尚书省，环佩先归太乙坛。

十载酒杯諠五夜，九衢游马阅千官。蓬飞转合今同此，月满梁园却自看。
子瞻参寥太虚同游惠山用王武陵窦郡朱宿三诗韵各有所赋参寥录以相示余将游焉用次其韵 其三
李之仪（宋代）

膏肓有前人，老意系丛樾。差池纷鬓霜，味蜡火已绝。

一啜风漱液，幽思起复灭。讵惭数及七，缅予在明月。

疏更蹇修途，景耿重激发。泠然傥可御，千古同一辙。
山居四十首 其四
栯堂（元代）

自是不閒閒便得，矜功负气总徒劳。乾坤不换蜩双翼，泰华何殊牛一毛。

揭石出潭秋水怒，捲茆落地晚风号。满头白发干时政，谩说商山四皓高。
舟中喜遇从叔简别后寄上时从叔初擢第归江南郊不从行
孟郊（唐代）

一意两片云，暂合还却分。南云乘庆归，北云与谁群。

寄声千里风，相唤闻不闻。
校官厅新栽岩桂
喻良能（宋代）

不将官舍等逆旅，故把霜根栽绕墙。
他日花开映秋色，何人手折惹天香。
丁宁护取森森碧，想像匀排粟粟黄。
顾我疏慵百无取，未应人错比甘棠。
蝶恋花·窗外寒鸡天欲曙
冯延巳（五代）

窗外寒鸡天欲曙，香印成灰，坐起浑无绪。庭际高梧凝宿雾，卷帘双鹊惊飞去。
屏上罗衣闲绣缕，一饷关情，忆遍江南路。夜夜梦魂休谩语，已知前事无寻处。
喜张十八博士除水部员外郎
白居易（唐代）

老何殁后吟声绝，虽有郎官不爱诗。无复篇章传道路，

空留风爱在曹司。长嗟博士官犹屈，亦恐骚人道渐衰。

今日闻君除水部，喜于身得省郎时。
高唐孟延年明府见招
刘摰（宋代）

公干方吟簿领迷，浩然诗句慰相思。壮怀已有潘毛叹，陈迹犹怀汉佩奇。

塞下书音稀雁足，江南秋味忆莼丝。祝君多种官田秫，欲趁渊明酿酒期。
颂石头和尚草庵歌
释印肃（宋代）

岂离而今这皮袋，心法无形如大海。
汪洋不宿死尸骸，万古腾辉无变改。
三姝媚·芙蓉城伴侣
张炎（宋代）

海云寺千叶杏二株，奇丽可观，江南所无。越一日，过傅岩起清晏堂。见古瓶中数枝，云自海云来，名芙蓉杏。因爱玩不去，岩起索赋此曲。

芙蓉城伴侣。乍卸却单衣，茜罗重护。傍水开时，细看来、浑似阮郎前度。记得小楼，听一夜、江南春雨。梦醒箫声，流水青苹，旧游何许。
谁翦层芳深贮。便洗尽长安，半面尘土。绝似桃根，带笑痕来伴，柳枝娇舞。莫是孤村，试与问、酒家何处。曾醉梢头双果，园林未暑。
和严大用尚宝归省诗韵 其二
程敏政（明代）

椿翁同行几人存，莲社诗盟可重温。儤直久劳千里梦，归宁新重凡重恩。

游尘不染金陵道，佳气长浮白下门。知有凤池高咏在，不须重数莫愁村。
示仆人邹坤 其二
陈斌（明代）

无田失恒业，使尔食佣贱。不伤寒馁偏，但令肌骨鍊。

富室多肥寒，有时腹无苋。食客满朱门，转眄堂无燕。

怠事及天殃，报施随左券。高宦非吾心，荣华息尔愿。

依人事事难，岂若归耕便。吾家东舍村，田园荒已遍。

约尔扶犁锄，竭力供租佃。
将随外子南游留别红雨楼
刘韵（清代）

缃桃压槛绿阴稠，妆镜安排是此楼。琴簟将移花似泣，珠栊欲此鸟知愁。

凿楹万卷留纱护，黏壁千篇启箧收。默祝慈姑春不老，年年海屋数添筹。
长相思（别意）
刘光祖（宋代）

玉尊凉。玉人凉。若听离歌须断肠。休教成鬓霜。画桥西，画桥东。有泪分明清涨同。如何留醉翁。
月夜繁台会两监察二首 其二
李梦阳（明代）

万里危楼夜，中天朗月时。快心真托酒，凝望转停卮。

野色霜元迥，林光烛并移。依依檐畔鹊，先占独栖枝。
送何水部蒙出牧袁州
王曾（宋代）

雉省荣迁拜命新，鱼符重佩出关频。
停骖却访枌榆社，恋阙回瞻析木津。
水韭有谁裨政术，江山终日助吟神。
一麾岭外遥相望，应合趋庭问狷人。
咏怀八十二首·其七十九
阮籍（魏晋）

林中有奇鸟，自言是凤凰。
清朝饮醴泉，日夕栖山冈。
高鸣彻九饮，延颈望八荒。
适逢商风起，羽翼自摧藏。
一去昆仑西，何时复回翔。
但恨处非位，怆悢使心伤。
松御座
释居简（宋代）

偃盖交柯坐亦宜，春风翠辇憩逶迤。大夫寂寞山阴道，不见西湖鼎盛时。
谢石佛琏大禅
杨冠卿（宋代）

人生天地间，百年如逆旅。
荣华风中烟，富贵草头露。
得丧能几何，頫仰即今古。
师具正法眼，与人一线路。
纷纷轻薄儿，谁解点头句。
冥行方索涂，空满户外屦。
我提没底篮，採药空山去。
觌面偶相逢，举手便分付。
弹指了三生，无去亦无住。
杨隐父新开竹轩赋诗遗之
郭印（宋代）

擢干傍东岗，穷年閟幽独。
寒分渭水烟，莹矗蓝田玉。
凿户清飚来，秀色鲜可掬。
覉人初一见，洗尽尘土目。
中心已空洞，劲节秋仍绿。
相期老岁寒，荣粹从草木。
坚姿恐为用，扶危度深谷。
化龙生云雨，岂止鸾凤宿。
送吴山人游北岳兼谒舜泽苏公
梁有誉（明代）

尔作西京客，还寻北岳游。黄云经紫塞，白发忆丹丘。

久谢区中累，行参幕下筹。悬知登览罢，长啸拂吴钩。
吕四 其三
邹浩（宋代）

平生亲友谩纷纷，有几书来寂寞滨。二十万钱捐不惜，可怜湖外有斯人。
偶成
何梦桂（宋代）

沉水烟销宝鸭香，山窝人在水云乡。
鱼非惠子同鱼乐，蝶化庄云并蝶忘。
心了固知身是寄，物齐宁与道相妨。
清明即是神仙界，不用丹炉炼玉霜。
初春偶成自嘲 其二
王世贞（明代）

礼乐皇舆远，恩波圣德长。只今连帅地，自古逐臣乡。

水驿鱼羹美，山田穄饭香。一城如斗大，人笑夜郎王。
万柳堂 其二
邵晋涵（清代）

似闻春露濯灵姿，上客先拈白凤词。花气扑筵香是雾，歌声吹梦雨如丝。

我生已晚悲前度，树岂能言感昔时。日暮陂塘回瘦马，碧云黄叶去何之。
赠魏公子徐京一首
黄省曾（明代）

中山王孙居云子，浮云同驻吴趋里。翩翩逸气千紫云，荣华不直东流水。

五陵之豪岂足交，折节来寻江海士。赤松笑闭穹窿山，方平正隐干将市。

齐云楼前倾盖逢，终日言谈洗心耳。别来几时愁绿萝，青鸟衔书下彤几。

高歌灿烂五色霞，鸾龙回薄苏台纸。再三展读知尔心，昂藏常在苍冥里。
示端推单普
胡寅（宋代）

我是瘴岭跕，谁为青田真。
若使新羽燕，老鹰安得亲。
君行何方新，袖有三吴云。
访予堕珠玉，蛰户开青春。
无以答嘉赠，深衷宜重陈。
仲尼且待贾，至宝宜贵珍。
冬日行兰溪道中六言二首 其二
范浚（宋代）

瑟缩鸦栖古树，联拳鹭立回塘。水际风低白苇，隔村时见牛羊。
叶信父家听琵琶
袁说友（宋代）

娉婷未嫁惜琵琶，借与诗人著意夸。
不数前人推引曲，只矜赵女绮罗花。
题质龟轩
吴可（宋代）

清江料事错，来作刳肠翁。
不知几许灵，堕此朽骨中。
时出纵横文，随意侮儿童。
谁识轩中人，本自无吉凶。
平生不惊俗，要与众客同。
人言可为鉴，试卜来年丰。
求李生画山水屏
曾几（宋代）

乞君山石洪涛句，来作围床六幅屏。
持向岭南烟雨里，梦成江上数峰青。
山中寄外
龙辅（宋代）

泊舟古岸傍，松柏日已昫。
本非同心期，空似西陵路。
忆微之伤仲远（李三仲远去年春丧）
白居易（唐代）

幽独辞群久，漂流去国赊。只将琴作伴，唯以酒为家。

感逝因看水，伤离为见花。李三埋地底，元九谪天涯。

举眼青云远，回头白日斜。可能胜贾谊，犹自滞长沙。
初发嘉州寓题
薛能（唐代）

劳我是犍为，南征又北移。唯闻杜鹃夜，不见海棠时。

在闇曾无负，含灵合有知。州人若爱树，莫损召南诗。
跋山谷帖用其韵 其一
洪朋（宋代）

学书右军尽善，下笔少陵有神。无复向来金马，可惜埋此玉人。
同人宴张宛邻丈于憩园次夕复饮此
方履篯（清代）

夙轸谢知音，羁怀媚幽谷。未知昨景迁，迭使游踪续。

栖鸟识歌新，空径闻屐熟。月从海上来，光艳胜秉烛。

瞬往即难追，晷移何太促。幸有沽酒人，与之期信宿。

美人抚寒柯，揽袖泪盈菊。不惜尺寸心，岂徒眩凡瞩。
和中丞晏尚书西园晚秋怀寄
宋庠（宋代）

节物名园晚，风烟亦媚秋。
钿梢低露竹，珠罅老霜榴。
坞籁晴先响，窗霞暝自收。
山楹谁侍坐，正似傅岩幽。
睡起
萧澥（宋代）

屋外一蝉鸣树阴，矮窗睡起静沈沈。
破衣半解斜阳里，扪得虱时多快心。
题扇
仇远（元代）

茂树坐终日，水流心不竞。
谁识山中居，万动归一静。
经七里滩
孟浩然（唐代）

予奉垂堂诫，千金非所轻。为多山水乐，频作泛舟行。

五岳追向子，三湘吊屈平。湖经洞庭阔，江入新安清。

复闻严陵濑，乃在兹湍路。叠障数百里，沿洄非一趣。

彩翠相氛氲，别流乱奔注。钓矶平可坐，苔磴滑难步。

猿饮石下潭，鸟还日边树。观奇恨来晚，倚棹惜将暮。

挥手弄潺湲，从兹洗尘虑。
病中别禹锡于藤谿
周青霞（清代）

寒林落日倚枯藤，泪洒清溪红欲冰。
此际与君为别去，好寻松柏到西陵。
送潘象安归省八首 其六
梁孜（明代）

河桥柳色已萧萧，愁听骊歌对泬寥。后夜相思如有句，好凭征雁寄云霄。
山居杂诗九十首
曹勋（宋代）

闲居必家酿，不以空乏废。
小槽压春碧，浑含揖和气。
三杯御客寒，一卮款仆意。
宁论有贤圣，且复供村醉。
辱牛仆射一札寄诗篇遇物寄怀情
白居易（唐代）

风云聚散期难定，鱼鸟飞沈势不同。
秋月
李石（宋代）

望崖相送欲凌虚，未拟边州作陋居。
法令牛毛纷可笑，使君马尾自能书。
白云度岭愁方寸，黄瘴埋沙费扫除。
列戟横琴果何择，一窗秋月竹疏疏。
观庆云图
林希逸（宋代）

伊昔承天庆，人间有圣君。图传何世本，今见古时云。

就日曾谣咏，非烟喜郁纷。笔工疑顾陆，治盛忆华勋。

简册歌虽在，丹青画罕闻。坎中元有象，心画妙羲文。
依韵和石昌言学士求鼠须笔之什鼠须鼠尾者前
梅尧臣（宋代）

江南飞鼠拔长尾，劲健颇胜中山毫。
其间又有苍鼠须，入用不数南鸡毛。
二物缓急岂常获，捕刺徒尔操蛮刀。
旧藏已赠蔡夫子，报君松管何萧骚。
病中杂咏十首
陆游（宋代）

伐性无蛾眉，腐肠无旨酒，斋居亦得疾，果无第一手。
才不如嵇康，疏嬾则过之；虽有绝交书，不作幽愤诗。
【商调】集贤宾　春日伤别
李爱山（唐代）

牡丹亭日长帘半卷，推绣枕听啼鹃。夜雨过梨花褪雪，晓风轻柳絮飘绵。忆
多情万水千山，盼佳期甚日何年。近香奁理妆贴翠钿，尚然有睡红一线。情浓眉
黛里，愁入鬓云边。
【逍遥乐】嘴古都钗头玉燕，面波罗镜里青鸾，画不尽春山宛转。恨惹情牵，
对东风桃李无言。章台路望来不甚远，张京兆那里也不见。香消宝鼎，灯尽银，
炉冷沉烟。
【梧叶儿】粉脸淡蛾眉皱，妆残新月偃，愁压远山偏。火燎袄神庙，花飞金
谷园，春去武陵源，直恁的缘薄分浅。
【金菊香】托香腮不语转凄然，淡注珠唇翠蝉，呆答颏对人羞见面。则被
这鬼病恹缠，断柔肠心事在谁边？
【醋葫芦】胸减酥，脸褪莲。似杨妃病吐荔枝涎，西子愁频麋鹿苑。顿不开
连环金钏，不由人终日恨绵绵。
【浪来里】想当日整玉容，并粉肩。晚妆楼上镜台边，画出对初生月何日圆。
到如今桃花人面，闷恹恹憔悴似去年前。
【高平调煞】那时节和风丽日满东园，花共柳红娇绿软。走飞觥，品竹调
弦。唱道是美满欢娱，似比翼鸟于飞燕。闲情侵翠靥，春意近花钿。今日个宝钗
头擘双鸳，昔何时镜重圆，因此上两道春山翠痕浅。
【尾声】春残连理枝，香冷合欢扇，好姻缘翻做了恶姻缘。还不彻相思债，
叫不应离恨天。知他是甚时相见，两眉峰重画翠婵娟。
酬陈樵见寄
林宽（唐代）

失意闲眠起更迟，又将羁薄谢深知。囊书旋入酒家尽，

纱帽长依僧壁垂。待月句新遭鬼哭，寻山貌古被猿窥。

元和才子多如此，除却清吟何所为。
从邸报得朝邑相国凶问怆赋
陈宝琛（清代）

九徵不出出元迟，正气曾期与护持。独乐温公宁本意？见几疏傅有馀悲。

老成渐已嗟零落，圣主终应念度支。郑重十年前一话，暑尘涨上使车时。
法光藏主之南徐
释智愚（宋代）

三呼檮一愧灵襟，湖海丛林已遍寻。
忘却飞猿旧时路，到头曾不厌初心。
宫词 其九十二
赵佶（宋代）

茸茸草色乱青袍，碧瓦藏烟瑞日高。内苑春光分外别，竞排珍赏待游遨。
道情十首 其五
郑燮（清代）

老书生，白屋中，说黄虞，道古风，许多后辈高科中。

门前仆从雄许虎，陌上旌旗去似龙。一朝势落成春梦，倒不许、蓬门僻巷，教几个、小小蒙童。
郑昂叔和余问盗诗末及山东事弟侄辈又问山东本末再用前韵答之
王迈（宋代）

江左百年来，英雄老岁月。空糜东南财，坐廪骄惰卒。

嘉定惩开东，废食因一咽。国论规便安，神州听沦没。

和戎益金缯，讳战钝斧钺。迩者天祸之，鞑靼逞狂獗。

一举殄金人，犁庭扫其穴。金如釜中鱼，靼如火烈烈。

乘间蛮触衡，复有山东黠。长驱淮甸间，大纵山阳爇。

或屠制帅家，或髡守臣发。鱼肉我王人，首领春葱切。

涂炭我生灵，聚落炊烟灭。嫚书揭通衢，著语太辛辣。

供帐王者居，左纛将军绂。往来青齐区，健比霜天鹘。

一名娘子军，掎角同生活。狼心肆陆梁，烽燧竞熏热。

我事南方强，谓可以恩结。衣裳一颠倒，茅土甘疏裂。

纳侮忍包羞，容奸噤不发。谁与生厉阶，正尔错铸铁。

彼计甚诈狙，吾谋类跛鳖。岁币久桩储，复为彼赍挈。

边筹乏寸长，往往如拆袜。相顾皆狐疑，莫能抵龟决。

心知示弱非，成事付不说。边民亦何辜，一孔尽搜括。

战舰尾相衔，义丁家尽刷。需求意无厌，许可舌太滑。

譬之护痈疽，包裹畏见血。仅仅外留皮，骎骎齧至骨。

理势有必然，吾言非强聒。惟愿天听回，揽权制生杀。

毋倒太阿持，毋惮强弩末。毋贻养虎忧，毋使馋蜂孽。

废籍起忠贤，穷荒斥奇餮。一朝出六师，声罪行天罚。

名正事必成，本强冲可折。衔璧许来臣，寸铁谁敢窃。
云軿
孙原湘（清代）

宛转香车绕绿溪，一泓秋水彻玻璃。良缘对面谁能阻，好事无心比约齐。

似惜萧郎门外立，几将小宋路傍提。个人巧笑寻常见，不似今番易着迷。
同人登吴山延庆道院看月分韵得天字
全祖望（清代）

日昨中秋月黯然，新晴喜上吴山颠。左江右湖新涨绿，山色与之俱洄沿。

杰阁凌虚挹西爽，候虫草际鸣戋戋。斜阳欲落未肯落，一角犹挂前檐前。

忽然飞玄不知处，清辉续照生寒烟。寒烟和月堕入水，精庐倒影迷地天。

此时老子兴不浅，直欲凌风恣孤骞。划然长啸声所到，留遗犹堪五百年。

人生陆陆尘雾里，安得欢会永蝉连。良朋夜夜共樽酒，月亦无复阙与圆。
题萧翼赚兰亭图
高明（元代）

客舟夜渡中泠水，空山不见羲之鬼。骊珠飞去龙亦惊，月落空梁僧独起。

银钩茧纸归长安，蓬莱宫里人争看。一朝风雨暗园寝，玉柙搥碎昭陵寒。

龙眠画手元晖笔，当时曾笑萧郎失。至今二子亦何在，久与兰亭共芜没。

人生万事空浮沤，走舸复壁皆堪羞。不如煮茗卧禅榻，笑看门外长江流。
题董邦达山水十六幅 其十六 疏树遥村
弘历（清代）

霜柯不碍目，寒村见茅屋。欲去访幽人，坡陀凡几曲。
普州铁山福济庙祀神曲·迎神
李新（宋代）

夜郎北兮云苍苍，辛夷落兮木叶黄。
兵佖路兮凯歌阕，渡泸归兮马汗血。
宅灵安所兮岭之西，鼓角殷地兮乌夜啼。
倏而来兮鼓舞迎将，苾芬兰羞兮冷冷桂浆。
罗拜兮堂皇，神之乐兮未央。
将发益津留别江应雷二首 其二
卢龙云（明代）

旧业馀三径，幽居傍五渠。孤山时养鹤，濠濮久观鱼。

上国多鸳侣，承家有鹭车。箕裘看汝在，莫自托樵渔。
写怀奇湛上人
释绍嵩（宋代）

寂寂相思际，遥焚一炷香。
雁飞云杳杳，笛引泪浪浪。
明代谁招隐，穷游我自忙。
他时解颜笑，宁免鬓毛苍。
芗林五十咏·山斋
杨万里（宋代）

老子斋中宿，同来无一人。
若非明月客，谁伴白云身。
送孙正忠臣移成都小漕
杨天惠（宋代）

升平芝菌效神奇，况乃贤豪用世资。人物熙宁中兴日，风流荆国适同时。

起家便作三公客，乘传何为九折驰。少府但分新赐节，石渠犹借旧官仪。

素心久辨经纶计，妙意前知遇合期。聊与西南成胜事，暂将清献续良规。

桥横万里重开府，水接双流共去思。怊怅参卿无限意，道旁索笔强题诗。
喜雨八绝寄显道作 其七
欧阳澈（宋代）

霜筠瑟瑟戛琳琅，冷透纱厨一味凉。破梦吟魂正潇洒，纤纤更捧雪花香。
和张文潜晚春 其六
徐积（宋代）

风暖燕窠牢，云晴鸟翅健。物生自有乐，亦各适其愿。
来去路
方回（元代）

后山路安来，前山路安去。
高中不无低，自有可通处。
譬如涧谷水，日夜泉源注。
但闻水流声，不见来去路。
避碍适其顺，智本何所恶。
后世穷梯航，乃以嗜欲故。
汉武天马歌，文采诚独步。
焉知十万师，暴骨委秋露。
我愿四达衢，但行商与贾。
一遇荷戈人，寸跬不可度。
次韵再和翁师志吾近作二首 其一
祝廷华（清代）

闭门常作老书生，閒与农夫话雨晴。二月曾游灵隐寺，十年不到阖闾城。

情长梦里怀琴剑，学富胸中聚甲兵。儗与吾师刊大集，洛阳有纸定风行。
客星阁 其一
胡仲弓（宋代）

太史当年奏客星，知君心事未全清。富春果是真谋隐，千古何人识姓名。
宫词 其十四
杨皇后（宋代）

绕堤翠柳忘忧草，夹岸红葵安石榴。御水一沟清彻底，晚凉时泛小龙舟。
昭明读书散
皇甫冲（明代）

晴晖抱芳意，丛桂结遐忱。风光散繁蕙，云色留松阴。

玩景陟书散，散石蘼芜侵。梁王悦坟典，兼之山水音。

探奥坐萝石，咀藻登山岑。选学出名贤，炳焕为儒林。

用物岂不弘，精爽亮难沈。恍惚烟云间，魂魄时自临。

怀人允在昔，睹迹乃以今。愿修涧沚毛，一罄平生心。
题浣川
戴栩（宋代）

两山影浸青於染，十亩光涵玉不玼。
里外无斜又无曲，新名换得最相宜。
村舍
边元鼎（金朝）

何事区区守一丘，春花过了月明秋。
等闲浊洒篱边兴，寂寞寒花雨里愁。
不识故人今在否，每思前事隔重游。
西风又是青山晚，落叶无声水自流。
省墓
黄瑄（宋代）

长因风木起悲酸，省墓归来痛忍言。
虽得青衫聊子贵，浑惭白发负亲恩。
璜溪独有家居旧，萧寺寻来手泽存。
墨迹依然逾二纪，摩挲尘壁黯销魂。
三国志魏书九首 其五 荀彧
郑学醇（明代）

文若家声自朗陵，当涂世裔是曹腾。崎岖河朔相从意，四百年间又废兴。
送查总卿三首
李流谦（宋代）

事业参亭毒，人才兆废兴。
百年争凤睹，一遇慨河澄。
手到无盘错，旁观有级层。
夜来春梦好，先已上觚棱。
碧沼寺
刘庠（宋代）

万叠群山里，招提独屹然。远依花岭构，高与上方连。

钟磬云霄外，檐楹杳霭边。佛宫皆古像，诗版尽唐贤。

乘兴公馀日，间来首夏天。池清初过雨，沼碧乍生莲。

薜荔垂青幄，芭蕉展翠笺。溪声寒漱玉，岚气冷堆烟。

信步宜松径，烹茶喜石泉。虚堂不知暑，净境合通仙。

自得幽栖趣，翻嗟俗事牵。红尘懒回首，落日尚迁延。
小生日因与友人作文字饮醉中走笔 其二
欧阳澈（宋代）

二妙高轩肯过门，共期献策学公孙。因观佳句题红叶，陡起归心望白云。

坐上挥犀惊险语，醉中染翰缀雄文。相忘岂假投遵辖，待月同倾北海樽。
庵中寂无一人童子觅酒未至
施侃（明代）

数尽归鸦酒未来，佛香伴我信悠哉。
忽惊门外欢声过，邻父叉鱼得隽回。
长江二首
苏泂（宋代）

处暑无三日，新凉直万金。
白头更世事，青草印禅心。
放鹤婆娑舞，听蛩断续吟。
极知仁者寿，未必海之深。
跋黄仲言录建士死节事实后
郑潜（明代）

逝者不可作，佳名今尚存。圣恩优死节，王事见忠魂。

愧我咨询后，怜君道义敦。孰能斩奸佞，酹酒荐寒原。
鹅湖道中 其四
韩淲（宋代）

青松影里小桃花，山崦横冈人几家。牧童樵子自来往，水拥断沟留残沙。
太安驿
陈德正（清代）

石山如旋螺，土山如拾级。百里山行间，登陟穷险涩。

冈峦纷合沓，岚雾与出入。攀缘越岭重，颠顿经坎习。

频惊霜露繁，稍喜人烟集。悬磴逐鸟回，坟壤屹壁立。

团栾荫榆柳，高下错原隰。旅悰旷欲释，佳境静可挹。

笑为父老言，秋茅行将葺。
游小金山
赵鹤随（明代）

长安倦客幸归舟，笑上金鳌控海楼。姓字未通僧识面，禅心无海佛张眸。

坡翁玉带留金界，云老圆光射斗牛。明日红尘又成市，却随鸿影度清秋。
北齐宫人镜歌
胡延（清代）

马颊山倾堕壶月，绿丝萦纽虫书齧。美人抱月思太京，对脸传红红欲滴。

凤旌片片下清漳，湿萤满殿秋宫凉。雁柱无声虬箭咽，黄花叶落愁鸳鸯。

绣奁黯退盘龙帕，丁香又送潘妃嫁。犹忆君王逐獭还，圆冰悄对残妆卸。

汾阴缥缈鸣鸾车，紫绦银带埋尘沙。香词缭綟那忍读，金鹊飞飞春日斜。
寄内
孙垓（清代）

析桂炊珠颇不赀，衰年累尔苦支持。我家乞米寻常事，十万饥军待饷时。
戏题四老堂十首 其六
张守（宋代）

四时花草逐时新，衮衮年华过眼频。景物无穷人自老，新花应解笑迎人。
唐制新进士杏园宴集三首 其二
王家枚（清代）

列座敞琼筵，座上人如玉。花映酡颜红，柳衬宫袍绿。

酬饮叠主宾，分行循先后。谁是子建才，而云胜八斗。
冬日早作
裘万顷（宋代）

黄昏月姊翦云开，夜半雷车载雨来。
晨起钩帘望霄汉，风花吹堕万璚瑰。
荒园
张耒（宋代）

荒围午日照青芜，树罅鸣鸠相应呼。
一片阴云送山雨，渐渐新麦地亲锄。
晚春
沈说（宋代）

白头何计是生涯，日日樽前卧落花。
绿满池塘无一梦，夜来风雨过谁家。
悼往二首 其二
汪藻（宋代）

意懒还须步，愁多不更嗔。萧萧寒著树，咄咄老侵人。

未满穷愁愿，先分梦幻身。东风吹节换，送我泪痕新。
春心 六首 其一
曾习经（清代）

十日层楼九风雨，三年故国百思量。逢人只信春憔悴，不道闻欢觉小伤。
水调歌头·寥亮度弦管
杨无咎（宋代）

寥亮度弦管，笑语集簪缨。又逢华旦争庆，豪杰为时生。犹对中秋月影，渐放重阳菊蕊，万宝正西成。爽气知多少，天赋满襟灵。擅词华，追鲍谢，踵斯冰。入趋禁近，出镇藩辅早辞荣。休恋平湖佳致，好为苍生重起，归去侍宸庭。一德及元□，千载致升平。
次韵范机宜感怀
苏籀（宋代）

珪组纷纷蚁慕羶，徇人可否冀超迁。
伤哉远略疲中国，恸矣长超出互天。
晋楚春秋书失国，惠昭徒驭竟言旋。
朝廷得士为强弱，郭隗来归不首燕。
楝塘
陆深（明代）

甬东水树清深处，楝花风动黄梅雨。乔木由来世泽家，清溪合有高人主。

主人本是种德人，种成玉树高嶙峋。青骢白豸风霜古，紫诰金泥雨露新。

苦县遥宗元姓李，今代闻孙还柱史。弹压争知重有山，门庭不愧清于水。

绣斧银章使节归，摘花酿酒映斑衣。明堂正要求梁栋，坠子成林大十围。
次韵山居
方岳（宋代）

文如翻海百川朝，不说从前两耳嚣。
径与此山俱寂寂，未应吾道竟寥寥。
一生不办雕龙口，十万谁缠骑鹤腰。
但得草茅化歇去，何如快活有新条。
伤感
释文珦（宋代）

百万长驱入战尘，几人能保去时身。
古来战将知多少，尽作青青塞草春。
送人谒柳开
释正缘（宋代）

柳墙高於花，怒飞方可至。
奇哉游夏徒，吐辞作雄翅。
客西园赠陈东崖
成鹫（清代）

回首嬉游似断篷，可堪相见各成翁。童心掷向红尘外，壮志销归白业中。

短榻夜禅陪病鹤，閒阶春望送孤鸿。西园宾从多新识，争羡先生有祖风。
甘溪
张诩（明代）

海滨多斥卤，此水独称真。泉脉应通海，清甘故可人。

几回陵谷变，转瞬古今陈。当时歌舞地，极目但寒蓁。
府判社日招饮蒋园座中索赋诗三绝句 其一
徐鹿卿（宋代）

玉妃围坐簇娉婷，勾引阳和媚德星。洗尽凡花脂粉气，月香亭是雪香亭。
新荷叶（赵茂嘉、赵晋臣和韵见约初秋访悠然，再用韵）
辛弃疾（宋代）

物盛还衰，眼看春叶秋萁。贵贱交情，翟公门外人稀。酒酣耳热，又何须、幽愤裁诗。茂林修竹，小园曲迳疏篱。

秋以为期。西风黄菊开时。拄杖敲门，从他颠倒裳衣。去年堪笑，醉题诗、醒后方知。而今东望，心随去鸟先飞。
南歌子（戊午重九）
王之道（宋代）

朱实盈盈露，黄花细细风。龙山胜集古今同。断送一年秋色、酒杯中。

鸭脚供柔白，鸡头荐嫩红。量吞云梦正能容。试问具区何处、浙江东。
吴郡王冷泉图赞
宋高宗（宋代）

富贵不骄，戚畹称贤。
扫除膏粱，放旷林泉。
沧浪濯足，风度萧然。
国之元舅，人中神仙。
奉饯郎中四兄罢馀杭太守承恩加侍御史…赴汝南行营
刘长卿（唐代）

星使三江上，天波万里通。权分金节重，恩借铁冠雄。

梅吹前军发，棠阴旧府空。残春锦障外，初日羽旗东。

岸柳遮浮鹢，江花隔避骢。离心在何处，芳草满吴宫。
比干墓
徐彦伯（唐代）

大位天下宝，维贤国之镇。殷道微而在，受辛纂颓胤。

山鸣鬼又哭，地裂川亦震。媟黩皆佞谀，虔刘尽英隽。

孤卿帝叔父，特进贞而顺。玉床逾皓洁，铜柱方歊焮.

奉国历三朝，观窍明一瞬。季代猖狂主，蓄怒提白刃。

之子弥忠谠，愤然更勇进。抚膺誓陨越，知死故不吝。

已矣竟剖心，哲妇亦同殉。骊龙暴双骨，太岳摧孤仞。

周发次商郊，冤骸悲莫殣。锋剑剿遗孽，报复一何迅。

驻罕歌淑灵，命徒封旅榇。自尔衔幽酷，于嗟流景骏。

丘坟被宿莽，坛戺缘飞磷。贞观戒北征，维皇念忠信。

荒坟护草木，刻桷吹煨烬。代远恩更崇，身颓名益振。

帝词书乐石，国馔罗芳衅。伟哉烈士图，奇英千古徇。
苏东坡西山诗前后和者五十余篇暇日登览怆然
陈杰（宋代）

槛外春江如醱醅，槛前松株逐番栽。
西门巡得陶氏柳，西岭并无坡老梅。
惟余荒磎入烟雾，曾载辙迹行崔嵬。
洼樽其多一卷石，清风千丈严濑台。
人间此事固不朽，山高唐业澌成埃。
干戈五季乱离瘼，帝命封之白云堆。
余三百年付迁客，眼底盆盎得古罍。
每登胜绝不忍去，往往拂枕眠其隈。
毁书灭迹坐再闰，枝筇双屐印藓苔。
无端玉堂牵清梦，九虎乍放天门开。
武昌旧令偶同直，得句一粲金莲摧。
那知白头不同趋，首介绍述蚊成雷。
凭高为吊千古恨，魂兮可招傥一来。
并持公案徵漫叟，立尽落日山灵哀。
太行道中
李若水（宋代）

千山倚奇峭，十日寄登临。
宇宙蜂房小，功名虎穴深。
诗多马上得，家只梦中寻。
头白双亲健，飘零寸草心。
庭草
张耒（宋代）

冉冉朝雨霁，欣欣禽哺雏。
鲜鲜中庭草，往色日已敷。
童子恶其中。谒我尽扫除。
我为再三撷，爱之不能锄。
人生群动中，一气本不殊。
奈何欲自私，害彼安其躯。
况我麋尘性，得此亦可娱。
延蔓藩篱间，常若田野居。
亭亭濯露晓，偃偃披风余。
所嗜乃若此，我生合樵渔。
寄东坡先生自朱崖量移合浦
郭祥正（宋代）

君恩浩荡似阳春，海外移来住海滨。
莫向沙边弄明月，夜深无数采珠人。
梅子黄时雨
张矩（宋代）

去宿江楼，爱留人夜语，频断灯炷。奈倦情如醉，黑甜清午。谩道迎薰何曾是，簟纺成浪衣成雨。茶瓯注。新期竹院，残梦连渚。

应误。重帘凄伫。记井刀剪翠，秋扇留句。信那回轻道，而今归否。十二曲阑随意凭，楚天不放斜阳暮。沈吟处。池草暗喧蛙鼓。
龙门应制
宋之问（唐代）

宿雨霁氛埃，流云度城阙。
河堤柳新翠，苑树花先发。
洛阳花柳此时浓，山水楼台映几重。
群公拂雾朝翔凤，天子乘春幸凿龙。
凿龙近出王城外，羽从琳琅拥轩盖。
云罕才临御水桥，天衣已入香山会。
山壁崭岩断复连，清流澄澈俯伊川。
雁塔遥遥绿波上，星龛奕奕翠微边。
层峦旧长千寻木，远壑初飞百丈泉，
彩仗蜺旌绕香阁，下辇登高望河洛。
东城宫阙拟昭回，南阳沟塍殊绮错。
林下天香七宝台，山中春酒万年杯。
微风一起祥花落，仙乐初鸣瑞鸟来。
鸟来花落纷无已，称觞献寿烟霞里。
歌舞淹留景欲斜，石关犹驻五云车。
鸟旗翼翼留芳草，龙骑駸駸映晚花。
千乘万骑銮舆出，水静山空严警跸。
郊外喧喧引看人，倾都南望属车尘。
嚣声引飏闻黄道，佳气周回入紫宸。
先王定鼎山河固，宝命乘周万物新。
吾皇不事瑶池乐，时雨来观农扈春。
病中即事十五首
赵蕃（宋代）

晚食以当肉，人言蠋巧贫。
茹蔬何不可，设说未为真。
既屏猪肝累，何须鲑菜珍。
夜煨牛粪芋，朝罨破铛尘。
句
李许（唐代）

澹荡和风催去袖，摇扬淑景照离樽。
叶家洲
姚柬之（清代）

词藻空南国，饥寒返旧庐。风云催日暮，星月落江虚。

短发悲春去，丹心又岁除。食其贫落魄，悔读未焚书。